དེ་ནི་བྱ་བའི་ལག་ལེན་གྱི་དངོས་གཞི་སྟེ།ལབ་ཙེ་མ་བརྩིགས་པའི་ཡར་སྔོན་དུ་ཡོངས་སུ་བསྒྲུབས་ནས་གྲུབ་པའི་ཀླུ་གཏེར་གྱི་བུམ་པ་དང་།ས་གཏེར་གྱི་བུམ་པ་གཉིས་གཏེར་སྦ་བྱེད་དགོས་ཤིང་།སྐབས་དེར་དགོས་རྒྱུ་རྫས་དངོས་ལ།ལྷ་རྟེན་བརྩིགས་ཚུལ་གྱི་ཆོ་ག་དགེ་ལེགས་དཔལ་སྟེརལས།བེར་དཀར་པོ་དང་།འབྲུ་ཟན་སྣ་དགུ།རྡོ་ལེབ་གསུམ་གྱི་གཅིག་ལ་རུས་སྦལ་གན་རྐྱལ་དུ་ཉལ་བའི་ཕོ་བར་དགུ་ལོང་འཐེན་པ་ཞིག་དང་གཅིག་ལ་སྦལ་བ་ཕོ་མོ་གཉིས།གཅིག་ལ་སྦྲུལ་ཕོ་མོ་གཉིས་བཅས་བྲིས་ཏེ།བྲེའི་གདན་གཞི་རས་ལ་པདྨ་འདབ་བརྒྱད་བཞི་ཚོན་སྣ་ལྔས་བྲིས་པའི་སྟེང་དུ་གཏེར་བུམ་རྣམས་བསྒྲིགས་རྗེས་སུ།ལྷོར་རུས་སྦལ་གཙོ་བཅས་སྦྲུལ་སྦལ་སོགས་ཕྱོགས་སོ་སོའི་གཏེར་བུམ་གྱི་ཐོག་ཏུ་བཞག་སྟེ་གནོན་པར་བྱེད།འདི་ནི་ལབ་ཙེ་མ་བརྩིགས་སྔོན་གྱི་ངེས་སྒྲུབ་ཀྱི་ཆོ་ག་ཞིག་ཡིན་མོད།འོན་ཀྱང་ད་ལྟའི་དུས་སུ་ས་གཏེར་སོགས་ཀྱི་ཕྱག་ལེན་མེད་པར་སྙིང་བོ་མེད་པའི་ལབ་ཙེ་བརྩིགས་མཁན་ཡང་ཡོད་པ་ལ།དེ་ནི་ས་བདག་ཀླུ་གཉན་སོགས་མི་དགྱེས་པར་མ་ཟད།རང་བྱུང་གནོད་འཚེ་མང་ཞིང་།ཐན་པ་དང་མུ་གེ་ནད་ཡམས་སོགས་སེམས་ཅན་ལ་མི་མཐུན་པའི་སྐྱོན་ཆེ་བས་ཕྱག་ལེན་ཇི་ལྟ་བུ་བཞིན་ཡོང་རྒྱུ་གལ་ཆེ།དེ་ཡང་ལབ་ཙེ་བརྩིགས་ན་གཞི་མ་སྟག་གཟིག་གི་པགས་པའམ་ཟ་འོག་གང་རུང་གི་གདན་གཞིའི་སྟེང་།ཨ་ཀ་རུ་དང་ཤུག་པ་ཙན་དན་སོགས་རྟེན་འབྲེལ་གྱི་རྟེན་ཤིང་བཞི་ཀ་འདོམ་གཉིས་གསུམ་ཅན་དགོས་ལ།དེ་ནས་འོ་མ་བསྲུབས་ནས་མར་ཐོན་པ་དང་འདྲ་བའི་གནད་ཀྱི་སྐོར་ཡིག་བཅུ་གསུམ་མམ་ཨ་བོ་རིག་འཛིན་བཅུ་གསུམ་ནི།དངོས་མིང་གིས་བཤད་ན།ལབ་ཙེར་གནས་པའི་ཡུལ་ལྷ་གཙོ་བོ་དེའི་བཟའ་ཉ་ཉོག་སྟེ།ཁོ་བོའི་མེས་པོ་དང་།ཕྱི་མོ།ཡབ་ཡུམ་གཉིས།ལྕམ་དྲལ་དགུ་སྟེ་ཕུ་ནུ་ལྕམ་སྲིང་དང་བུ་དང་ཚ་བོ་དགུ་ལ་ཟེར་ཞིང་།དེ་ནི་མིའི་འགྲོ་ལུགས་ལྟར་གྱི་འཚོ་བའི་ཁོར་ཡུག་དང་འཕྲིན་ལས་བསྐྱངས་རོགས་ཀྱི་སྡོངས་གྲོགས་ལ་བསམ་ན་འགྲིག་སྙམ།འདི་རྣམས་འབྲི་ཐབས་ནི།ཤུག་པའི་བྱང་བུ་སོར་བརྒྱད་ཅན་གྱི་སྟེང་དུ་རིག་འཛིན་བཅུ་གསུམ་པོ་རེ་རེ་བཞིན་མཚལ་གྱིས་འབྲི་དགོས་པ་མ་ཟད།བྱང་བུའི་རྒྱབ་ངོས་སམ་ཡང་ན་བྲིས་ན་འཚམ་པའི་གཞི་ལ།རིག་འཛིན་རེ་རེ་གྱི་ནུས་པ་ལྟར་ཡོན་བདག་རྣམས་ཀྱི་མི་རྒྱུད་དང་ལོངས་སྤྱོད་འཕེལ་བ་ལ་སོགས་ཀྱི་འཕྲིན་བཅོལ་དང་རེ་སྨོན་བཅས་འབྲི་ཞིང་།བསྐོར་ཡིག་བཅུ་གསུམ་མམ་རིག་འཛིན་བཅུ་གསུམ་མེད་ན་ལབ་ཙེ་བརྕིགས་པ་དོན་ཆུང་བའི་བཤད་རྒྱུན་ཡང་ཡོད།དེ་ནས་ཟན་ཕྱེ་ལས་བྱས་པའི་བྱ་ལུག་གཡག་གསུམ་དང་།རི་དྭགས་ཀྱི་གཟུགས་བཅུ་གསུམ་རེ་བྱ་བ་སྟེ།ཤུག་པའི་བྱང་བུ་མཐོ་གང་ཅན་དགུ་བཅུ་གོ་གཅིག་ལ།རྟ་དམར་བཅུ་གསུམ།གཡག་ནག་བཅུ་གསུམ།ལུག་སེར་བཅུ་གསུམ།ར་དཀར་བཅུ་གསུམ།བ་གླང་སྔོན་པོ་བཅུ་གསུམ།འབྲི་སྨུག་པོ་བཅུ་གསུམ།རྟོལ་མོ་ལྗང་ཁུ་བཅུ་གསུམ་རྣམས་དང་།བྱང་བུ་མཐོ་གང་ཅན་བརྒྱད་ལ་ཁྱུང་དཀར་པོ།བྱ་རྒོད་ནག་པོ།སྐྱ་ཀ་རྣམས་འབྲི་ལ།དེ་ནས་ད་དུང་བསྲུང་མ་བཞི་སྟེ།བྱང་བུ་མཐོ་གང་ཅན་བཞིའི་གཅིག་ལ་སེང་དཀར་མོ་དང་།གཅིག་ལ་འབྲུག་སྔོན་པོ།གཅིག་ལ་སྟག་སེར་པོ།གཅིག་ལ་འབྲོང་སྨུག་པོ་བཅས་རང་རང་གི་ལས་ལྟར་འཕྲིན་བཅོལ་རེ་སྨོན་གྱི་དོན་དང་བཅས་རིམ་པ་བཞིན་ཤར་ལྷོ་ནུབ་བྱང་གི་སྒོ་སྲུང་དུ་འབྲི་བའོ།།